b'\n_START_ARTICLE_\nFranc Ferdinand\n_START_SECTION_\n\xc5\xbdivljenjepis\n_START_PARAGRAPH_\nBil je pripadnik habsbur\xc5\xa1ke dinastije. Njegov o\xc4\x8de Karl Ludvik je bil brat cesarja Franca Jo\xc5\xbeefa. Leta 1889 se je njegovo \xc5\xbeivljenje dramati\xc4\x8dno spremenilo. Njegov bratranec Rudolf Habsbur\xc5\xa1ki, edini sin Franca Jo\xc5\xbeefa in zato prestolonaslednik, si je 30. januarja v lovski ko\xc4\x8di Mayerling vzel \xc5\xbeivljenje. S tem je pravica do prestolonasledstva pripadla Karlu Ludviku, ki pa je umrl za posledicami tifusa. S tem je Franc Ferdinand postal prvi v vrsti za prestol._NEWLINE_Pred morganatsko poroko z \xc5\xbeensko iz zanj prenizkega stanu, \xc4\x8de\xc5\xa1ko grofico Sofijo Chotek (po poroki vojvodinjo Hohenbur\xc5\xa1ko), se je strinjal, da s tem njegovi bodo\xc4\x8di otroci izgubijo pravico do prestola. Cesar Franc Jo\xc5\xbeef in ve\xc4\x8dina rodbine se poroke niso udele\xc5\xbeili._NEWLINE_Ni se strinjal z mnogimi politi\xc4\x8dnimi smernicami tedanje Avstro-Ogrske. Zavzemal se je za splo\xc5\xa1no mo\xc5\xa1ko volilno pravico, ki bi pomenila konec mad\xc5\xbearske prevlade v ogrskem delu monarhije. Njegove ideje o ustanovitvi tretjega, slovanskega kraljestva, ki bi vklju\xc4\x8devalo Bosno in Hercegovino kot branik pred tistim, kar je notranje ministrstvo imelo za srbski iredentizem, so zbujale nestrinjanje pri zagovornikih in podpornikih tedanje ureditve dualizma - dvojne monarhije (Avstrije in Ogrske)._NEWLINE_\xc4\x8ceprav so mnogi \xc5\xa1teli Franca Ferdinanda za voditelja\xc2\xa0\xc2\xbbvojne stranke\xc2\xab\xc2\xa0znotraj Avstro-Ogrske, to ni bilo res. V resnici je bil nadvojvoda eden vodilnih zagovornikov miru v avstro-ogrski vladi med krizo v Bosni (1908-1909) in balkanskimi vojnami (1912-1913)._NEWLINE_Ko je Franc Ferdinand konec junija 1914 nameraval obiskati manevre avstro-ogrskih voja\xc5\xa1kih enot, nastanjenih v Bosni in Hercegovini, se je tajna srbska organizacija \xc4\x8crna roka odlo\xc4\x8dila nanj izvesti atentat. \xc4\x8crna roka je za to prilo\xc5\xbenost izurila skupino mladeni\xc4\x8dev iz Bosne, ki so bili \xc4\x8dlani druge organizacije z imenom Mlada Bosna in ki so potem atentat v Sarajevu tudi uspe\xc5\xa1no izvedli. Atentat se je zgodil na Vidov dan, 28. junija 1914. Prestolonaslednika je skupaj z \xc5\xbeeno Sofijo ustrelil Gavrilo Princip. Ta umor je bil povod za prvo svetovno vojno. Dokazov, ki bi podprli domneve o tem, da je bil njegov slabo varovan obisk v Sarajevu na\xc4\x8drtovan s strani nekaterih pripadnikov avstro-ogrskih uradnih krogov, da bi nadvojvodo izpostavili nevarnosti atentata, ki bi prepre\xc4\x8dil morebitne zaplete, ki jih bi Franc Ferdinand lahko povzro\xc4\x8dil, niso na\xc5\xa1li._NEWLINE_Kroglo, ki jo je Princip izstrelil v nadvojvodovo telo, v\xc4\x8dasih imenovano kar\xc2\xa0\xc2\xbbkrogla, ki je za\xc4\x8dela prvo svetovno vojno\xc2\xab, hranijo v muzeju na gradu Konopi\xc5\xa1t\xc4\x9b, nadvojvodovemu bivali\xc5\xa1\xc4\x8du za \xc4\x8dasa \xc5\xbeivljenja. Grad le\xc5\xbei blizu kraja Bene\xc5\xa1ov na \xc4\x8ce\xc5\xa1kem._NEWLINE_Po njegovi smrti je postal prestolonaslednik Karel, sin njegovega mlaj\xc5\xa1ega brata, Otta Franca Jo\xc5\xbeefa, ki je zaradi bolezni umrl leta 1906, star komaj 41 let. Leta 1916, po smrti cesarja Franca Jo\xc5\xbeefa, je sredi prve svetovne vojne postal zadnji avstrijski cesar, dokler ni moral leta 1918 odstopiti.'